Ambizion e fâs rime cun acuilon
Vuê ti cjalavi, Lorenzo, intant che tu corevis daûr dal acuilon. No sai se tu sês plui content tu, o se mi divertìs plui jo... cu la scuse di insegnâti o amet che forsit o podevi consegnâti il spali un ticut prime, ma tu mi perdonarâs...
Ti ai cjalât intant che tu cirivis di fâlu svolâ simpri plui ad alt.
Nol è nuie di mâl tal volê svolâ alts, une ambizion naturâl.
Ma restant simpri cui pîts ben plantâts par tiere, come cuant che si ten l'acuilon.
Te vite, magari cussì no, no dome tu ti cjatarâs cuintri int che e à voie di fâ svolâ il so acuilon plui alt dal to, ma int cussì puare di spirt che, no rivant a fâ miôr di te, e sarà buine di taiâti il to spali... No stâ a sbassâti: tu leiarâs suntun libri chestis peraulis "non ti curar di lor, ma guarda e passa..." parcè che ten simpri presint che il timp al è galantom... cîr di jessilu ancje tu.
E cumò continue a cori, che par fortune vuê al è aiar bon!
fur_Latn fur_Latn fur_Latn fur_Latn fur_Latn fur_Latn fur_Latn